HU Az Európai Unió Hivatalos Lapja L 363/183

A BIZOTTSÁG VÉGREHAJTÁSI HATÁROZATA

(2014. december 17.)

a 2013/770/EU végrehajtási határozatnak a „Fogyasztó-, Egészség- és Élelmiszerügyi Végrehajtó Ügynökség”„Fogyasztó-, Egészség-, Élelmiszerügyi és Mezőgazdasági Végrehajtó Ügynökséggé” történő átalakítása céljából történő módosításáról

(2014/927/EU)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló, 2002. december 19-i 58/2003/EK tanácsi rendeletre (1) és különösen annak 3. cikkére,

mivel:

(1) A Bizottság 2013/770/EU végrehajtási határozatával (2) létrehozta a Fogyasztó-, Egészség- és Élelmiszerügyi Végrehajtó Ügynökséget (a továbbiakban: Ügynökség), amelyet a 2014-től 2020-ig tartó időszakra megbízott az uniós fogyasztóvédelmi és egészségügyi programok igazgatásával, valamint a 2000/29/EK tanácsi irányelv (3) és a 882/2004/EK európai parlamenti és tanácsi rendelet (4) hatálya alá tartozó élelmiszer-biztonsági képzésre vonatkozó intézkedések irányításával. Az Ügynökség bizonyította hatékonyságát és eredményességét.

(2) A Bizottság 2011. június 29-i, „Az Európa 2020 stratégia költségvetése” című közleményében (5) azt javasolta, hogy a következő többéves pénzügyi keretből támogatott uniós programok végrehajtásába fokozottabban vonják be a már létező végrehajtó ügynökségeket.

(3) A belső piacon és harmadik országokban végrehajtott, mezőgazdasági termékek megismertetésével és promóciójával kapcsolatos, az 1144/2014/EU európai parlamenti és tanácsi rendelet (6) hatálya alá tartozó intézkedések irányítása olyan szakmai projektek végrehajtását foglalja magában, amelyekhez nincs szükség politikai döntéshozatalra, és a teljes projektciklusban magas szintű szakmai és pénzügyi kompetenciát igényel.

(4) Az 58/2003/EK rendelet 3. cikkének (1) bekezdésével összhangban, azzal a céllal elvégzett költség-haszon elemzés (7), hogy felmérjék a 2014–2020 uniós kiadási programok bizonyos részeinek végrehajtó ügynökségekre történő átruházásával kapcsolatos költségeket és hasznokat, kiterjedt az 1144/2014/EU rendelet szerinti feladatok irányítására is. A költség-haszon elemzést a Bizottság a hatékonyság további növelése érdekében kiigazította és az általános költségvetési semlegesség érdekében bizottsági létszámcsökkenéssel egészítette ki, oly módon, hogy a végrehajtó ügynökségek emberi erőforrásokkal kapcsolatos kiadásainak emelkedését a Bizottságnál a megfelelő erőforrások csökkentésével ellensúlyozta. Ez a gyakorlat már magában foglalta az e program átruházáshoz kapcsolódó forrásokat. A költség-haszon elemzés azt mutatta, hogy az Ügynökségnek bizonyos, a mezőgazdasági termékek megismertetésével és promóciójával kapcsolatos végrehajtási feladatokkal való megbízása jelentős minőségi és mennyiségi előnyökkel járna ahhoz képest, mintha az azokra vonatkozó valamennyi feladat irányítása a Bizottságon belül valósulna meg. Az említtet feladatok témájukat tekintve összhangban vannak az Ügynökség megbízatásával és feladatával. Az Ügynökség már szert tett olyan szakismeretekre, készségekre és képességekre, amelyek közvetlenül alkalmazhatók e feladatok végrehajtásában. Tekintve viszonylag kis méretét, az Ügynökség különösen alkalmas arra, hogy átvegye egy hasonló irányítási módszerekkel rendelkező program feladatait. Ezen túlmenően az Ügynökségen keresztüli irányítás növelni fogja az uniós fellépés láthatóságát ezen a területen. Az új feladatok végrehajtása során hasznosítani lehet az Ügynökség meglévő kommunikációs és terjesztési csatornáit. Továbbá az új feladatok által az Ügynökség nagyobb költségvetéssel fog rendelkezni, és olyan szintre növeli a méretét, amely további szinergiák kiaknázásával járhat.

(5) Az 1144/2014/EU rendelet elfogadásának időzítése miatt az Ügynökség 2013/770/EU végrehajtási határozat szerinti megbízatása nem terjedt ki ennek az új programnak az átruházására.

(6) Ezen kiegészítő feladatkörök tükrözése érdekében az Ügynökséget át kell alakítani Fogyasztó-, Egészség-, Élelmiszerügyi és Mezőgazdasági Végrehajtó Ügynökséggé.

(7) A 2013/770/EU végrehajtási határozatot ezért ennek megfelelően módosítani kell.

(8) Az e határozatban előírt intézkedések összhangban vannak a Végrehajtó Ügynökségek Bizottságának véleményével,

ELFOGADTA EZT A HATÁROZATOT:

Egyetlen cikk

A 2013/770/EU végrehajtási határozat a következőképpen módosul:

1. Az 1. cikk helyébe a következő szöveg lép: „1. cikk Az Ügynökség létrehozása A 2014. január 1. és 2024. december 31. közötti időszakra létrejön a Fogyasztó-, Egészség-, Élelmiszerügyi és Mezőgazdasági Végrehajtó Ügynökség (a továbbiakban: Ügynökség), amely felváltja a 2004/858/EK határozattal létrehozott végrehajtó hivatalt, és annak jogutódjává válik; alapszabályára az 58/2003/EK rendelet irányadó.”

2. A 3. cikk (1) bekezdésének első albekezdése a következő d) ponttal egészül ki: „d) a belső piacon és harmadik országokban végrehajtott, mezőgazdasági termékek megismertetésével és promóciójával kapcsolatos intézkedések.”

Kelt Brüsszelben, 2014. december 17-én. a Bizottság részéről az elnök Jean-Claude JUNCKER

(1) HL L 11., 2003.1.16., 1. o.

(2) A Bizottság 2013. december 17-i 2013/770/EU végrehajtási határozata a Fogyasztó-, Egészség- és Élelmiszerügyi Végrehajtó Ügynökség létrehozásáról és a 2004/858/EK határozat hatályon kívül helyezéséről (HL L 341., 2013.12.18., 69. o.).

(3) A Tanács 2000. május 8-i 2000/29/EK irányelve a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről (HL L 169., 2000.7.10., 1. o.).

(4) Az Európai Parlament és a Tanács 2004. április 29-i 882/2004/EK rendelete a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről (HL L 165., 2004.4.30., 1. o.).

(5) A Bizottság közleménye az Európai Parlamentnek, a Tanácsnak, a Gazdasági és Szociális Bizottságnak és a Régiók Bizottságának – Az Európa 2020 stratégia költségvetése, COM(2011) 500 végleges.

(6) A Európai Parlament és a Tanács 2014. október 22-i 1144/2014/EU rendelete a belső piacon és harmadik országokban végrehajtott, mezőgazdasági termékek megismertetésével és promóciójával kapcsolatos intézkedésekről és a 3/2008/EK tanácsi rendelet hatályon kívül helyezéséről (HL L 317., 2014.11.4., 56. o.).

(7) Cost Benefit Analysis for the delegation of certain tasks regarding the implementation of Union Programmes 2014-2020 to the Executive Agencies (A 2014–2020 közötti uniós programok végrehajtásával kapcsolatos egyes feladatok végrehajtó ügynökségekre való átruházásának költség-haszon elemzése) (2013. augusztus 19-i végleges jelentés).